Έρμιν Σίλιακ

Ο Έρμιν Σίλιακ (Ermin Šiljak) (γεν. 1973) είναι παλαίμαχος διεθνής ποδοσφαιριστής από τη Σλοβενία. Εκτός από τη χώρα του αγωνίστηκε σε διάφορες ομάδες σε πολλές χώρες: Γαλλία, Ελβετία, Σουηδία, Βέλγιο και Κίνα. Έπαιξε δυο σεζόν και στην Ελλάδα στην Α΄ Εθνική με τoν Πανιώνιο. Αγωνιζόταν ως κεντρικός επιθετικός και αποτελεί έναν από τους καλύτερους σκόρερ στη μικρή ποδοσφαιρική ιστορία της ανεξάρτητης Σλοβενίας.

 Βιογραφικό 

Ο Έρμιν Σίλιακ γεννήθηκε στις 11 Μαΐου 1973 στη Λιουμπλιάνα. Ξεκίνησε το ποδόσφαιρο το 1992 στη Σβόμποντα. Το 1993 πήγε στην Ολύμπια Λιουμπλιάνα, με την οποία κατέκτησε δύο συνεχόμενα πρωταθλήματα (1993-94, 1994-95) και ένα Κύπελλο Σλοβενίας (1995-96). Παράλληλα, το 1996 αναδείχθηκε πρώτος σκορερ του πρωταθλήματος με 25 γκολ.

Από το 1996 άρχισε μια περιπλάνηση σε διάφορα ευρωπαϊκά πρωταθλήματα, παντού με επιτυχία. Ξεκίνησε στη γαλλική Μπαστιά, με την οποία το 1997 πήρε το Κύπελλο Ιντερτότο. Το 1998 πήγε στην ελβετική Σερβέτ Γενεύης, με την οποία κατέκτησε το πρωτάθλημα το 1999 και το Κύπελλο Ελβετίας το 2001. Το καλοκαίρι του 2001 συνέχισε στη σουηδική Χάμαρμπι, με την οποία πήρε το πρωτάθλημα Σουηδίας.

Το Δεκέμβριο του 2001 μεταγράφηκε στον Πανιώνιο, όπου έπαιξε μιάμιση σεζόν. Πέτυχε 7 γκολ σε 12 ματς τη σεζόν 2001-02, στην οποία ο ομάδα της Ν. Σμύρνης τερμάτισε 7ος και έχασε την έξοδο στο Κύπελλο ΟΥΕΦΑ στις καθυστερήσεις της τελευταίας αγωνιστικής, όταν ισοφαρίστηκε (1-1) από τον Ηρακλή.http://www.rsssf.com/tablesg/grk02.html Την επόμενη σεζόν πέτυχε 6 γκολ σε 26 ματς βοηθώντας το σύλλογο να τερματίσει 5ος και να προκριθεί στο Κύπελλο ΟΥΕΦΑ.http://www.rsssf.com/tablesg/grk03.html

Στο τέλος της σεζόν σε ηλικία 30 ετών αποφάσισε να ταξιδέψει στην Άπω Ανατολή, υπογράφοντας συμβόλαιο με την Ντάλιαν Σιντέ (Dalian Haichang International Football Team Shide FC), κορυφαία ομάδα της Κίνας, με την οποία έφτασε στον τελικό του Κυπέλλου 2003 και συμμετείχε στο Ασιατικό Τσάμπιονς Λιγκ 2004, στο οποίο αναδείχθηκε πρώτος σκόρερ.

Το 2005 επέστρεψε στην Ευρώπη, στη βελγική Μουσκρόν, με την οποία ήταν φιναλίστ του Κυπέλλου Βελγίου το 2006 και έπειτα σταμάτησε το ποδόσφαιρο.

 Στην εθνική ομάδα 

Ο Σίλιακ υπήρξε βασικό στέλεχος και κύριος σκόρερ της εθνικής Σλοβενίας από το 1994 ως το 2003. Έπαιξε σε 48 ματς και πέτυχε 14 γκολ. Με τη Σλοβενία έλαβε μέρος στην τελική φάση του Ευρωπαϊκού πρωταθλήματος 2000. Επίσης, πέτυχε 8 γκολ στην προκριματική φάση του Ευρώ 2004, μεταξύ των οποίων και το γκολ στο ισόπαλο 1-1 εκτός έδρας στον πρώτο αγώνα των πλέιοφ κατά της Κροατίας, το οποίο όμως δεν ήταν αρκετό για την πρόκριση στην τελική φάση, αφού η ομάδα του ηττήθηκε με 0-1 στην έδρα της στη ρεβάνς.

 Καριέρα 

 Χρονιές Σύλλογος Συμμετοχές  Γκολως έφηβος  Ιλιρίγια1991-1993  Σβόμποντα40161993-1996  Ολύμπια Λιουμπλιάνα78581996-1998  Μπαστιά2581998-2001  Σερβέτ Γενεύης38112001  Χάμαρμπι40Δεκ. 2001-2003  Πανιώνιος38132003-2004  Ντάλιαν Σιντέ 22132005-2006  Moυσκρόν197 Χρονιές Εθνικές ομάδες Συμμετοχές  Γκολ1994-2003 (ανδρών)4814

 Τίτλοι-Διακρίσεις 

 Ομαδικές
 Πρωταθλήματα Σλοβενίας (2): 1993-94, 1994-95
 Κύπελλο Σλοβενίας: 1996
 Κύπελλο Ιντερτότο: 1997
 Πρωτάθλημα Ελβετίας: 1998-99
 Κύπελλο Ελβετίας: 2000-01
 Πρωτάθλημα Σουηδίας: 2001
 Κύπελλο Κίνας (φιναλίστ): 2003
 Κύπελλο Βελγίου (φιναλίστ): 2006

  Ατομικές
 Πρώτος σκόρερ πρωταθλήματος Σλοβενίας: 1995-96 (25 γκολ)
 Πρώτος σκόρερ Τσάμπιονς Λιγκ Ασίας: 2004 (7 γκολ)

 Παραπομπές 

 Εξωτερικοί σύνδεσμοι 
 Player profile
 Player profile
 Player profile

Κατηγορία:Σλοβένοι ποδοσφαιριστές
Κατηγορία:Ποδοσφαιριστές Πανιωνίου
Κατηγορία:Ποδοσφαιριστές Εθνικής Σλοβενίας
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Ευρωπαϊκού Πρωταθλήματος 2000
Κατηγορία:Ποδοσφαιριστές Λιγκ 1
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές ΣΚ Μπαστιά
Κατηγορία:Ποδοσφαιριστές Σερβέτ Γενεύης
Κατηγορία:Ποδοσφαιριστές Ρουαγιάλ Εξελσιόρ Μουσκρόν
Κατηγορία:Ποδοσφαιριστές Χάμαρμπυ ΙΦ
Κατηγορία:Ποδοσφαιριστές Νταλιάν Σιντέ ΦΚ
Κατηγορία:Ποδοσφαιριστές ΝΚ Σβομπόντα
Κατηγορία:Ποδοσφαιριστές ΝΚ Ολίμπια Λιουμπλιάνα (1911-2004)
Κατηγορία:Προπονητές ποδοσφαίρου ΝΚ Ολίμπια Λιουμπλιάνα (2005)
Κατηγορία:Σλοβένοι προπονητές ποδοσφαίρου
Κατηγορία:Ποδοσφαιριστές Εθνικής Σλοβενίας Κ21
Κατηγορία:Ξένοι ποδοσφαιριστές στην Ελλάδα